Caster Semenya. Foto: AP Photo/Kamran Jebreili
Caster Semenya gaan in 'n poging om die IAAF se testosteroon-regulasies vry te spring, aan die 3 000 m-vrouewedloop by die Prefontaine Classic-byeenkoms by die Stanford‑universiteit in Amerika deelneem.
Die IAAF het vroeër beslis dat vroulike atlete hul testosteroonvlakke moet beperk – veral as hulle aan items van die 400 m tot die myl (1 600 m) deelneem.
Semenya het vantevore goud in die 1 500 m by die Statebondspele geproe, maar sy sal Juniemaand teen van die wêreld se beste 3 000 m-atlete te staan kom.
In 'n baanbreker-aanstelling is die voormalige Springbok-vrouespeler, Laurian Johannes, as die afrigter van die nasionale o. 20-vrouespan aangewys. Dit is die eerste keer in die geskiedenis dat 'n vrou as die breier van 'n nasionale span aangewys is.
Beast Mtawarira. (Foto: GB Jordaan)
Die Blitsbokke se veteraan-spelskepper, Branco du Preez, sal die naweek die mees ervare Suid-Afrikaanse speler word wanneer Neil Powell se span die veld op Twickenham opdraf. Du Preez sal sy 70ste toernooi vir die nasionale sewesspan speel.
Intussen sal die Sharks sonder die dienste van Akker van der Merwe en Beast Mtawarira wees vir komende naweek se watertandontmoeting teen die Lions in Durban. Van der Merwe het las van 'n skouerbesering, terwyl Mtawarira steeds las van sy linkerknie het.
Die Protea-vrouespan sal vandag poog om die vierde T20-wedstryd op Willowmorepark in Benoni teen Pakistan te wen. Die besoekers loop tans 2 – 1 voor in die reeks van vyf wedstryde, ná hulle met vier paaltjies in Pietermaritzburg gewen het.